ธปท.พร้อมเข้าดูแลค่าเงินหากผิดปกติ
ธปท.ยืนยันเน้นดูแลอัตราแลกเปลี่ยนตามกลไกตลาด แต่ถ้าผิดปกติก็ไม่ลังเลที่จะใช้มาตรการที่เตรียมไว้
22 ม.ค. 2556

ธปท.ยืนยันเน้นดูแลอัตราแลกเปลี่ยนตามกลไกตลาด แต่ถ้าผิดปกติก็ไม่ลังเลที่จะใช้มาตรการที่เตรียมไว้
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) แถลงทิศทางการดำเนินนโยบายของธปท. ในปี 2556 ว่า ในสถานการณ์ที่สภาพคล่องในระบบการเงินสูง และค่าเงินบาทปรับตัวแข็งค่าขึ้นมาบ้างในช่วง 2 สัปดาห์ที่ผ่านมา ธปท.ยังคงมีนโยบายการดูแลค่าเงินบาทให้เป็นไปตามกลไกตลาด แต่หากมีธุรกรรมที่มีการจูงใจชี้นำให้อัตราแลกเปลี่ยนเป็นไปในทิศทางที่ไม่สอดคล้องกับเศรษฐกิจหรือภาวะในตลาด ก็จะพิจารณาใช้เครื่องมือหรือมาตรการต่างๆ ที่เตรียมไว้อย่างเหมาะสมต่อไป เพราะถึง ธปท.จะยืนยันให้การเคลื่อนไหวเงินบาทเป็นไปตามกลไกตลาด แต่ก็ไม่ได้หมายความว่า จะไม่ทำอะไรในภาวะที่มีความผิดปกติหรือมีความจำเป็นต้องเข้าดูแล
"ตอนนี้ธปท.เฝ้าระวังและติดตามสถานการณ์การเคลื่อนไหวอัตราแลกเปลี่ยนใกล้ชิดเป็นพิเศษ โดยได้เตรียมเครื่องไม้เครื่องมือต่างๆ เอาไว้แล้ว ถ้าจำเป็นต้องใช้จะไม่ลังเล และขอยืนยันว่า ผลการขาดทุนของธปท. ในปัจจุบันไม่ได้เป็นอุปสรรคหรือมีผลให้ธปท.จะปฏิเสธการเข้าดูแลอัตราแลกเปลี่ยนตามความเหมาะสมแต่อย่างใด" ผู้ว่าการ ธปท.กล่าว
นายประสาร กล่าวว่า สำหรับช่วงที่ค่าเงินบาทแข็งค่าในช่วงนี้ ธปท.ยังไม่มีแผนออกมาตรการช่วยเหลือผู้ประกอบการรายย่อยที่เกี่ยวข้องกับอัตราแลกเปลี่ยนเป็นพิเศษ เพราะในช่วง 1 ปีที่ผ่านมา ธปท.พยายามส่งสัญญาณปล่อยให้ค่าเงินบาทเคลื่อนไหวตามกลไกตลาดมาตลอด ซึ่งผู้ประกอบการก็ควรมีการดูแลความเสี่ยงจากอัตราแลกเปลี่ยนผ่านเครื่องมือบริหารความเสี่ยงที่มีมากขึ้นในปัจจุบัน